चंद्रमोहन शर्मा संजय गुप्ता बॉलिवुड के उन डायरेक्टर्स में शामिल हैं जिनकी ज्यादातर फिल्में किसी न किसी विदेशी फिल्म का रीमेक होती हैं, या कहानी उस फिल्म से पूरी तरह से प्रेरित होती है। अर्से से वह सस्पेंस, थ्रिलर, एक्शन व मसाला फिल्में बनाते आए हैं। इसी कड़ी में 'जज्बा' भी आती है। 'जज्बा' आठ साल पहले रिलीज हुई साउथ कोरिया की फिल्म 'सेवन डेज' की रीमेक है। इस फिल्म के साथ ऐश्वर्या राय बच्चन का नाम भी जुड़ा है, जो हिंदी फिल्मों में पांच साल बाद लौटी हैं। संजय गुप्ता की 'कांटे', 'जिंदा' और 'शूटआउट ऐट लोखंडवाला' स्टाइल में बनी 'जज्बा' भी उसी स्टाइल में बनी ऐसी थ्रिलर फिल्म है, जो अंत तक बांधती तो जरूर है। लेकिन अगर आप इस फिल्म में कुछ नयापन देखने की चाह में हॉल में जाएंगे, तो यकीनन अपसेट होंगे।  कहानी : अनुराधा वर्मा (ऐश्वर्या राय) ऐसी हाई-प्रोफाइल वकील है, जो सिर्फ उन्हीं के केस लड़ती है जो उसकी भारी-भरकम फीस अदा कर सके। उसे इससे कोई लेना-देना नहीं कि वह किस मुजरिम का केस लड़कर उसे कोर्ट से बरी करा रही है। योहान (इरफान खान) अनुराधा का स्कूल टाइम से दोस्त है। योहान अब क्राइम ब्रांच में इंस्पेक्टर है। योहान एक विभागीय जांच में ऐसा फंसता है कि उसे इससे निकलने के लिए अपने आला अफसरों को डेढ़ करोड़ रुपये की घूस देने की नौबत आ जाती है। योहान चाहता है कि अनुराधा उसका केस लड़े, लेकिन उसके पास टाइम नहीं है। इसी बीच अचानक एक दिन अनुराधा की बेटी सनाया (सारा अर्जुन) का अपहरण हो जाता है। किडनैपर उसे अपनी बेटी को बचाने के लिए नियाज शेख (चंदन राय सान्याल) को जेल से छुड़ाने के लिए कहता है। अनुराधा अब चाहती है पुलिस उसकी बेटी के मामले में ज्यादा कुछ न करे। इसकी बड़ी वजह किडनैपर द्वारा उस पर हर वक्त नजर रखना भी है। अनुराधा जब केस की जांच शुरू करती है तो उसे पता चलता है नियाज ने सिया (प्रिया बैनर्जी) का रेप करने के बाद उसकी हत्या कर दी थी। उस वक्त इंस्पेक्टर योहान ने ही इस केस की जांच की और नियाज को अदालत ने मुजरिम पाकर सजा भी सुना दी थी। योहान को जब सनाया के अपहरण की खबर मिलती है तो वह अनुराधा की मदद करने का फैसला करता है। ऐक्टिंग : एक मां और लॉयर के रोल में ऐश ने अच्छी एक्टिंग की है। उनके कमबैक के लिए यह फिल्म अच्छा प्लैटफॉर्म रही, पर कुछ सीन्स में वह ओवरएक्टिंग की शिकार रही हैं। इरफान का किरदार और उनकी बेहतरीन एक्टिंग के साथ-साथ उनके डायलॉग इस फिल्म की सबसे बडी यूएसपी हैं। योहान के किरदार में इरफान खूब जमे हैं, वहीं कुछ सीन्स में उनका किरदार सिंघम और चुलबुल पांडे की याद दिलाता है। लंबे अर्से बाद स्क्रीन पर नजर आईं शबाना आजमी ने भी बेहतरीन ऐक्टिंग की है। जैकी श्रॉफ एक टिपिकल विलन नजर आए, तो अतुल कुलकर्णी अपने रोल में फिट हैं। यहां देखिए: ऐश्वर्या की फिल्म जज्बा का ऑफिशल ट्रेलर डायरेक्शन : संजय गुप्ता की तारीफ करनी होगी कि उन्होंने फिल्म को कहीं भी धीमा नहीं पड़ने दिया। शुरू से अंत तक संजय ने इस फिल्म को एक अनसुलझे केस की तहकीकात की तरह पेश किया है। इंटरवल के बाद कहानी ट्रैक से कुछ भटकने लगती है, लेकिन क्लाइमेक्स में संजय ने सब कुछ अच्छी तरह से हैंडल कर लिया है। फिल्म का कैमरा वर्क भी इसका सबसे जानदार पक्ष है। संगीत : फिल्म की कहानी में इसकी जरा-भी गुंजाइश नहीं थी, ऐसे में कोई भी गाना आपको हॉल से बाहर आने के बाद याद नहीं रह पाता। क्यों देंखें : इरफान खान का लाजवाब अभिनय, अंत तक बांधते सस्पेंस के साथ अर्से बाद ऐश्वर्या राय की बढ़िया कमबैक मूवी। 